## El Consell ratifica les obres d’emergència que FGV du a terme a Teulada per a la rehabilitació del viaducte sobre la CV-740

*** Els treballs obligaran a tallar el servici ferroviari del 4 al 31 de juliol, que serà substituït amb autobusos entre Benissa i Teulada
* Les inspeccions realitzades a la infraestructura aconsellen una ràpida intervenció, que costarà 1,1 milions d’euros**

El Consell ha ratificat les obres d’emergència que Ferrocarrils de la Generalitat Valenciana (FGV) està duent a terme per a rehabilitar el viaducte ferroviari sobre la carretera CV-740 en el terme municipal alacantí de Teulada.

Els treballs interrompran el servici ferroviari de la línia 9 del TRAM d’Alacant (Benidorm-Dénia) entre les estacions de Benissa i Teulada del 4 al 31 de juliol, però, mentres duren les obres, TRAM d’Alacant habilitarà un servici substitutori d’autobús perquè els usuaris puguen realitzar la connexió entre les dos parades.

La Conselleria ha decidit actuar de la manera més ràpida possible amb la finalitat de millorar la seguretat estructural del viaducte i garantir el bon funcionament de la línia, especialment en un tram amb una densitat elevada de trànsit tant ferroviari com rodat. Per això, les obres de rehabilitació suposaran una inversió d’1.105.871 euros, IVA inclòs, dels quals 943.790 euros corresponen als treballs de reparació i 162.081 euros a la direcció d’obra.

Fecha: 25/06/2025